DÔVODOVÁ SPRÁVA

B. Osobitná časť

K čl. I
K bodu 1:
K § 13a:
Právna úprava katastrálneho zákona zavádza do obsahu katastra aj údaj o cene nehnuteľností, ktoré sú predmetom evidencie v katastri, vrátane cien bytov a nebytových priestorov, resp. rozostavaných bytov a rozostavaných nebytových priestorov. Podľa doterajšej právnej úpravy sa evidovala iba cena poľnohospodárskych a lesných pozemkov.
Upravujú sa prípady, kedy a na základe akých podkladov okresný úrad, katastrálny odbor zapíše cenu nehnuteľnosti do katastra.
Nakoľko Občiansky zákonník neukladá povinnosť rozpisovať v zmluvách ceny za každú nehnuteľnosť alebo za každý spoluvlastnícky podiel zvlášť (napríklad, ak je predmetom prevodu viacero pozemkov alebo viacero rôznych spoluvlastníckych podielov, cena nebýva rozpísaná za každý pozemok alebo za každý podiel, ale cena je kumulatívna) je potrebné upraviť postup, ako tieto ceny zapisovať do katastra. 

K § 13b:
Podľa doterajšej právnej úpravy v prípade pochybností o tom, či ide o predmet evidovania v katastri bol príslušným na rozhodnutie okresný úrad. Právna úprava katastrálneho zákona zavádza novú kompetenciu Úradu geodézie, kartografie a katastra Slovenskej republiky (ďalej len „úrad“). O tom, či ide o predmet evidovania v katastri bude rozhodovať na centrálnej úrovni úrad ako ústredný orgán štátnej správy na úseku katastra.  
Keďže na toto rozhodovanie sa nevzťahuje správny poriadok, je potrebné upraviť náležitosti rozhodnutia, ktoré vydá úrad. Pokiaľ bude rozhodnutie vydané v elektronickej podobe, elektronický úradný dokument sa spravuje náležitosťami všeobecného predpisu o elektronickej podobe výkonu verejnej moci a odtlačok úradnej pečiatky a vlastnoručný podpis sa nahradí kvalifikovaným elektronickým podpisom vyhotoveným s použitím mandátneho certifikátu alebo kvalifikovanou elektronickou pečaťou, ku ktorým sa pripojí kvalifikovaná elektronická časová pečiatka.

K bodu 2:
K § 24:
Účastník konania má možnosť pred podaním návrhu na vklad vyplniť oznámenie k návrhu na vklad, ktoré je zverejnené na webovom sídle úradu. Oznámenie má naďalej iba informatívny charakter, nenahrádza návrh na vklad, nemá žiadne právne účinky a nemá vplyv na poradie zápisov podľa § 41 ods. 2 katastrálneho zákona. Oznámenie musí byť totožné s údajmi v zmluve, inak sa nepovažuje za prílohu k návrhu na vklad a účastník konania nemá nárok na zľavu zo správneho poplatku. Vzhľadom na účel oznámenia o návrhu na vklad, v prípade, že samotná zmluva obsahuje chybný údaj, ktorý je následne uvedený aj v oznámení o návrhu na vklad, takéto oznámenie o návrhu na vklad nemožno považovať za súladné so zmluvou, nakoľko jeho účel by bol takýmto výkladom zmarený. Údaje teda musia byť totožné aj s údajmi v katastri.
Pokiaľ bude návrh na vklad podaný v papierovej podobe, oznámenie o návrhu na vklad účastník konania vytlačí a priloží k návrhu na vklad. Pokiaľ bude návrh na vklad podaný v elektronickej podobe, stačí, ak sa číslo, pod ktorým bolo oznámenie prijaté, uvedie v návrhu na vklad a samotné oznámenie nie je potrebné priložiť ako ďalšiu prílohu k návrhu na vklad.
Naďalej platí, že výška správneho poplatku sa znižuje za vyplnené oznámenie o návrhu na vklad, nejde o zľavu za právny úkon. To znamená, že aj keď návrh na vklad obsahuje viac právnych úkonov (napríklad darovanie a zriadenie vecného bremena) a účastník konania vyplní oznámenie o návrhu na vklad, po splnení podmienok má nárok na zníženie správneho poplatku len raz. 

K bodu 3:
K § 26:
Legislatívno-technická úprava v nadväznosti na novelu katastrálneho zákona.
Vypúšťajú sa odseky 2 a 3 z dôvodu nadbytočnosti. Právna úprava je obsiahnutá v katastrálnom zákone.

K bodu 4:
K § 28:
Legislatívno-technická úprava v nadväznosti na novelu katastrálneho zákona.
Vypúšťajú sa písmená h) a i) z dôvodu nadbytočnosti. Povinnosť predložiť na zápis údajov o stavbe listinu, ktorou bolo stavbe určené súpisné číslo, vyplýva priamo z katastrálneho zákona.
Ustanovenie písmena h) je v súčasnej dobe obsolentné, bolo prevzaté z pôvodnej vykonávacej vyhlášky ku katastrálnemu zákonu, kedy bolo potrebné riešiť situácie, že v  kolaudačnom rozhodnutí bol uvedený iba jeden z manželov, pričom stavba patrila do bezpodielového spoluvlastníctva manželov. V súčasnej dobe je potrebné predložiť na zápis údajov o stavbe do katastra listinu podľa osobitného predpisu, ktorou bolo stavbe určené súpisné číslo.

K bodu 5:
K § 31:
Legislatívno-technická úprava v nadväznosti na novelu katastrálneho zákona.
Ustanovenie sa vypúšťa z dôvodu nadbytočnosti. Právna úprava je obsiahnutá v katastrálnom zákone.

K bodu 6:
K § 32 písm. b):
Navrhovaná úprava spája zisťovanie priebehu hraníc a meračské práce do jednej etapy – miestne prešetrovanie. Pri súčasnej technológii merania je efektívnejšie a ekonomickejšie vykonať obe činnosti súčasne. 

K bodu 7:
K § 35 ods. 1:
Hranice rozsahu vecného bremena a hranice chránených území sa v teréne neoznačujú. Ich označenie v teréne nie je účelné a je neekonomické.

K bodu 8:
K § 35 ods. 2:
Navrhovaná úprava výrazne zjednodušuje miestne prešetrovanie. Pôvodná úprava spôsobovala v praxi problémy. Pri miestnom prešetrovaní vznikalo veľké množstvo tzv. sporných hraníc, na odstránenie ktorých absentoval postup. Sporná hranica nemôže vzniknúť len na základe nesúhlasu vlastníkov dotknutých pozemkov. Sporná hranica je predmetom súdneho sporu a jej odstránenie je možné len na základe rozhodnutia súdu. Z uvedeného dôvodu sa vypúšťa odsek 2.
K bodu 9:
K § 36:
Pôvodné znenie § 36 v dôsledku úpravy § 32 písm. b) stráca opodstatnenie. Namiesto neho je doplnená doteraz absentujúca úprava o spôsobe určenia lomových bodov hraníc pozemkov vymedzených právami k nehnuteľnostiam, lomových bodov hraníc druhov pozemkov a pôdorysov stavieb a ďalších objektov.

K bodu 10:
K § 37:
Nové znenie podrobnejšie upravuje vyhotovenie nového súboru geodetických informácií a nového súboru popisných informácií pri obnove katastrálneho operátu novým mapovaním.

K bodu 11:
K § 39 ods. 2:
Z aplikačnej praxe vyplynula požiadavka na predloženie obnoveného katastrálneho operátu na verejné nahliadnutie aj na inom mieste ako v obci (napr. na okresnom úrade), najmä v prípadoch, ak obec nedisponuje priestormi na to vhodnými.

K bodu 12:
K § 43 ods. 2
V nadväznosti na možnosť preberania údajov z iných referenčných registrov (napr. register adries, register fyzických osôb) v prípade žiadosti o zmenu údajov evidovaných v katastri (napr. zmena mena, adresy) nebude potrebné dokladať listinu, ktorá požadovanú zmenu preukazuje, ale okresný úrad si v rámci svojich možností preverí zmenu údajov v inom referenčnom registri. Iba v prípade, že zmenu údajov nebude možné v referenčnom registri zistiť, naďalej ostáva zachovaná možnosť pre okresný úrad vyžiadať si listinu, ktorá požadovanú zmenu preukazuje.

K bodu 13:
K § 45:
Dopĺňajú sa nové odseky, ktoré bližšie špecifikujú využiteľné podklady na vyhotovenie geometrického plánu.

K bodu 14:
K § 46 ods. 3:
Z aplikačnej praxe vyplynula potreba stanoviť podmienku, že ak je v geometrickom pláne nová alebo zmenená parcela vytvorená z dielov parciel, ku ktorým sa viažu rôzne právne vzťahy, nemožno takýto geometrický plán zapísať do katastra čiastočne k jednotlivým dielom, ale len spolu so zápisom vlastníckych práv k všetkým dielom novej alebo zmenenej parcely.

K bodu 15:
K § 47 ods. 2:
Dopĺňa sa doteraz absentujúce ustanovenie o spojení všetkých častí geometrického plánu podľa ods. 1 tak, aby bola vylúčená možnosť dodatočnej výmeny jednotlivých listov alebo častí.  

K bodu 16:
K § 50 ods. 1 písmeno d):
V nadväznosti na novelu katastrálneho zákona, ktorou sa ruší povinnosť fyzicky prikladať k návrhu na vklad aj geometrický plán, ak bol geometrický plán overený po 01.10.2018, pokiaľ sa pozemok rozdeľuje alebo zlučuje, alebo pri zriadení vecného bremena k časti pozemku, stanovuje sa povinnosť odovzdať časti operátu geometrického plánu a to autorizačne overený geometrický plán a autorizačne overený záznam podrobného merania zmien vo formáte PDF. Časti operátu geometrického plánu vo formáte PDF budú slúžiť len na internú potrebu štátnych zamestnancov na úseku katastra nehnuteľností napr. pri katastrálnom konaní. 

K bodu 17:
K § 50 ods. 2 písmeno d):
Precizuje sa podklad na aktualizáciu mapy určeného operátu, v ktorom sa zanikajúce parcely prípadne ich časti označia parcelným číslom „0“.

K bodu 18:
K § 50 ods. 3:
Dopĺňa sa doteraz absentujúci elektronický podklad na aktualizáciu súboru popisných informácií, ktorý je súčasťou operátu geometrického plánu a predkladá sa na úradné overenie.

K bodu 19:
K § 58a ods.1:
Z dôvodu určenia výmery parcely s dostatočnou presnosťou sa upravuje povinnosť výpočtu výmery parcely len z lomových bodov obvodu parcely určených v S-JTSK s kódom kvality 1 až 4.

K bodu 20:
K § 59a:
Podľa novely katastrálneho zákona protokol o oprave chyby sa v konaní o oprave chyby v katastrálnom operáte vyhotoví v prípadoch, na ktoré sa nevzťahuje správny poriadok.
Keďže na tento postup sa nevzťahuje správny poriadok, upravujú sa náležitosti protokolu o oprave chyby. Pokiaľ bude protokol vyhotovený v elektronickej podobe, elektronický úradný dokument sa spravuje náležitosťami všeobecného predpisu o elektronickej podobe výkonu verejnej moci a odtlačok úradnej pečiatky a vlastnoručný podpis sa nahradí kvalifikovaným elektronickým podpisom vyhotoveným s použitím mandátneho certifikátu alebo kvalifikovanou elektronickou pečaťou, ku ktorým sa pripojí kvalifikovaná elektronická časová pečiatka.

K bodu 21:
K § 60 a 61:
V nadväznosti na legislatívne zmeny obsiahnuté v novele katastrálneho zákona sa podrobnejšie upravujú ustanovenia o poskytovaní údajov katastra.
Údaje katastra sa poskytujú na základe žiadosti alebo na základe zmluvy.
Upravujú sa náležitosti a forma žiadosti o poskytnutie výpisu alebo kópie zo súboru popisných informácií katastra a súboru geodetických informácií katastra, ako aj náležitosti a forma týchto výpisov alebo kópií.
V nadväznosti na právnu úpravu obmedzení pri poskytovaní rodného čísla alebo iného identifikátora v prípade cudzinca, alebo údaja o cene nehnuteľnosti, sa podrobnejšie upravujú podmienky, ktoré musí splniť žiadateľ na to, aby mu mohli byť tieto údaje poskytnuté. Je potrebné, aby okresný úrad, katastrálny odbor mal v každom jednotlivom prípade za preukázané, že ide o osobu oprávnenú na poskytnutie rodného čísla, resp. iného identifikátora alebo údaja o cene nehnuteľnosti.
Novela katastrálneho zákona upravuje možnosť tzv. poskytovania hromadných údajov katastra prostredníctvom právnickej osoby zriadenej úradom, a to na základe zmluvy. V súlade so zákonným ustanovením, že tieto hromadné údaje sa môžu poskytnúť fyzickým a právnickým osobám na plnenie ich úloh alebo povinností ustanovených podľa osobitných predpisov alebo na splnenie úloh realizovaných vo verejnom záujme. Tieto údaje môže fyzická alebo právnická osoba použiť pre svoju vnútornú potrebu. Každé dielo, ktoré fyzická alebo právnická osoba vytvorí na podklade poskytnutých údajov katastra, a jeho rozmnoženinu, v záujme zabezpečenia informovanosti označí doložkou, v ktorej uvedie, že údaje katastra boli poskytnuté Úradom geodézie, kartografie a katastra SR.

K bodu 22:
K § 60a:
Údaje katastra možno poskytnúť aj vo forme súpisu nehnuteľnosti. Súpis nehnuteľnosti bude poskytovať v mene úradu právnická osoba zriadená úradom za odplatu, pokiaľ o súpis nepožiada osoba, ktorá je od platenia úhrady oslobodená podľa § 69 ods. 13 katastrálneho zákona.
Upravujú sa náležitosti a forma žiadosti o poskytnutie súpisu nehnuteľností, ako aj náležitosti a forma samotného súpisu nehnuteľností.
V nadväznosti na právnu úpravu obmedzení pri poskytovaní súpisu nehnuteľností podľa novely katastrálneho zákona sa podrobnejšie upravujú podmienky, ktoré musí žiadateľ splniť na to, aby mu mohol byť poskytnutý súpis nehnuteľností. Z rovnakého dôvodu je potrebné, aby aj právnická osoba zriadená úradom, ktorá súpis nehnuteľností poskytuje mala za preukázané, že ide o osobu oprávnenú na poskytnutie tohto súpisu. Tieto údaje vedie právnická osoba zriadená úradom v osobitnej evidencii, aby v prípade potreby vedela preukázať, že žiadateľ bol osobou oprávnenou na poskytnutie súpisu nehnuteľnosti.

K § 60b:
Služba sledovanie zmien je vytvorená úradom v rámci elektronických služieb katastra nehnuteľností.
Služba je určená fyzickým a právnickým osobám.
Oprávneným subjektom bude služba sledovanie zmien sa poskytuje na základe zmluvy bezodplatne, ostatným fyzickým a právnickým osobám za úhradu.
Predmetom služby sledovanie zmien je sledovanie zmien údajov o nehnuteľnostiach evidovaných v katastri. Služba bude užívateľov automaticky informovať o tom, že na predmete služby došlo k zmene v katastri nehnuteľností. Zmenou sa rozumie vyznačenie plomby, t. j., že právny vzťah bol dotknutý zmenou, prevedenie vkladu, vykonanie záznamu, zápis poznámky.
Službu poskytuje úrad prostredníctvom právnickej osoby zriadenej úradom za odplatu, pokiaľ nejde o žiadateľa, ktorý je od úhrady oslobodený.

K bodu 23:
Ide o legislatívno-technickú úpravu v súvislosti s právnou úpravou zákona č. 180/2013 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov.

K bodu 24:
K prílohe č. 1:
Legislatívno-technická úprava, zosúladenie s § 9 písm. f) katastrálneho zákona.

K bodu 25:
K prílohe č. 8:
Vypúšťa sa kód pre nadzemnú stavbu, nakoľko všetky stavby, postavené na zemskom povrchu sú nadzemné stavby, nemá zmysel označovať ich špeciálnym kódom. Zároveň sa zjednotí postup okresných úradov.

K bodu 26:
K prílohe č. 12:
Kód kvality bodu 3 a 4 sa týkal len bodov určených terestrickými metódami. V súlade s požiadavkami praxe je v súčasnosti možné kód kvality bodu 3 a 4 aplikovať aj na body určené inými metódami merania napr. fotogrametrickou metódou.

K čl. II
Upravuje sa účinnosť navrhovanej právnej úpravy.